
Opprykk til professor etter kompetanse - Evaluering av opprykksordningen basert på NIFU-rapport 4/2003 

1. Innledning

Ordningen med personlig opprykk til professor etter kompetanse ved universitet og høgskoler ble vedtatt av Stortinget i 1993. Vedtaket har sin bakgrunn fra Hernes-utvalgets innstilling
 hvor utvalgets flertall gikk inn for at fast vitenskapelig personale, som førsteamanuensis eller høgskoledosent, kunne søke om å få sin kompetanse bedømt gjennom en nasjonal opprykksordning. En slik bedømmelse foretas av nasjonalt nedsatte komiteer bestående av minst tre professorkompetente medlemmer. Komiteens innstilling må være enstemmig før søkeren finnes kompetent, med rett til professortittel og professorlønn. Før denne opprykksordningen ble innført, kunne en tradisjonelt sett 
bli professor gjennom søknad på professoratstilling (det tradisjonelle opprykksystemet).

Opprykksordningen ble evaluert av Norsk institutt for studie av forskning og utdanning (NIFU) våren 2002, på oppdrag fra Utdannings- og forskningsdepartementet. Evalueringsrapporten
 følger vedlagt. Ordningen har vært sett på som et viktig personal- og forskningspolitisk tiltak, men har samtidig vært omstridt. Formålet med dette saksframlegget er å oppsummere hovedkonklusjonene i rapporten og peke på noen utfordringer for Universitetet i Tromsø.

2. Bakgrunn for opprykksordningen

Ordningen med professoropprykk skulle bidra til å skape et mer rettferdig system enn det tradisjonelle opprykksystemet. Vurderingen av oppnådd professorkompetanse burde resultere i samme status og samme lønn som gjennom vurderingen av søknad på utlyst professorstilling. Ved å etablere en opprykksordning for personlig opprykk etter kompetanse ønsket man å motivere talentfulle høyere grads kandidater og doktorgradskandidater til å satse på en videre karriere innenfor universitets- og høgskolesektoren. På denne måten så man for seg at kvaliteten i høyere utdanning og forskning ble styrket gjennom egenkonkurranse. Ordningen ville motivere til økt faglig innsats gjennom at det vitenskapelig personale konkurrerte med seg selv mer enn med andre kompetente forskere. 

Universitets- og høgskolemiljøene var uenig at denne ordningen burde innføres. På lik linje med mindretallet i Hernes-utvalget, var en rekke fagmiljø bekymret for at styringen av universitetenes fagprofil ville svekkes ved innføring av opprykksordningen. 

Kirke, undervisnings- og forskningsdepartementet har ved flere anledninger gått mot ordningen. Både gjennom St.meld. 40 
 og St.meld. 27 
 ble det argumentert for at ordningen om professoropprykk etter kompetanse burde opphøre. Departementet argumenterte for at institusjonens behov for ressursstyring og til selv å vurdere hvilke fagområder de skal bygge opp professorkompetansen på, burde tilsi at ordningen avvikles. Flertallet i Stortingets kirke – og undervisningskomité kom likevel til at ordningen med professoropprykk var viktig for å sikre fremtidig rekruttering av vitenskapelig personale til universitet og høgskoler. Stortinget valgte å holde fast ved ordningen.

3. Sammenfatning av NIFU-rapporten

3.1. Hvilken betydning har opprykksordningen hatt?

Nasjonalt har det i  perioden 1993-2001 vært fremmet 1278 søknader om opprykk til professor. 71 % av alle søknadene om opprykk kom fra ansatte ved universitetene. I gjennomsnitt er 60 % av søknadene innvilget. Tabellen viser at flest søknader ble fremstilt det første og det siste året. En sannsynlig forklaring på økningen i 2001 kan være at departementet gikk inn for å avvikle ordningen, og at man da fikk en oppsamling av ansatte som ønsket sin kompetanse vurdert.
 I de to søknadsrundene for 2002 ble det mottatt 159 søknader.

	Tabell 3.1. Antall søknader om opprykk til professor, etter kjønn og søknadsår

	
	
	
	
	

	Søknadsår
	Totalt antall 
	Antall søknader
	Antall søknader
	Andel søknader fra 

	
	søknader
	menn
	kvinner
	kvinner

	1993
	251
	226
	25
	10 %

	1994
	91
	82
	9
	10 %

	1995
	88
	77
	11
	13 %

	1996
	55
	45
	10
	18 %

	1997
	136
	110
	26
	19 %

	1998
	152
	127
	25
	16 %

	1999
	129
	101
	28
	22 %

	2000
	130
	96
	34
	26 %

	2001
	246
	172
	74
	30 %

	Totalt
	1278
	1036
	242
	19 %


Det har vært en betydelig økning i antall professorer de siste 20 årene. Dels forklares veksten med omgjøringer fra dosenturer til professorater i 1985, dels tilførsel av nye professorater og dels opprykk som følge av opprykksordningen etter kompetanse.  I perioden 1993-2001 oppnådde 46 % av de nye professorene tittelen etter den nasjonale opprykksordningen, vurdert i nasjonalt nedsatt komiteer. 30 % ble professorer ved tilsetting i et professorat, og vel 20 % ble erklært kompetent gjennom konkurranse på ledig professorat som andre fikk tilbud om. I 2001 fikk 70 % av de nye professorene opprykk gjennom den nasjonale ordningen, mens  ca 30 % av professorene ble tilsatt gjennom utlysning. Det vil si at ordningen med professoropprykk har fått økende betydning over tid. NIFU peker også på tendenser til nedgang når det gjelder opprykk gjennom søknad på professorstilling. 

Ser vi på tabellen for professoropprykk etter kompetanse fordelt på de ulike universitetene, viser den at andelen søknader fra menn er større enn andelen kvinner som har søkt på opprykksordningen. Selv om antallet kvinnelige søkere er betydelig lavere enn antallet mannlige søkere, fordeler den prosentvise andelen innvilgede søknader seg ganske jevnt. Unntaket er Universitetet i Tromsø som ligger betydelig lavere enn de øvrige universitetene når det gjelder antall søknader og innvilget prosentandel.

	Tabell 3.2. Professoropprykk etter kompetanse fordelt på universiteter
	
	
	

	
	
	
	
	
	
	
	
	
	

	
	Alle søknader
	
	Søknader fra menn
	Søknader fra kvinner

	
	Totalt
	Herav
	Prosent
	Totalt
	Herav
	Prosent
	Totalt
	Herav
	Prosent

	 
	 
	innvilget
	innvilget
	 
	innvilget
	innvilget
	 
	innvilget
	innvilget

	Univ. I Oslo
	323
	232
	72 %
	251
	181
	72 %
	72
	51
	71 %

	Univ. I Bergen
	221
	150
	68 %
	191
	130
	68 %
	30
	20
	67 %

	NTNU
	197
	115
	58 %
	149
	87
	58 %
	48
	28
	58 %

	Univ. I Tromsø
	78
	49
	63 %
	66
	47
	71 %
	12
	2
	17 %

	Totalt
	819
	546
	67 %
	657
	445
	68 %
	162
	101
	63 %


3.2. Faglige konsekvenser av opprykksordningen

En sentral målsetning med ordningen var å foreslå strukturelle endringer i universitets- og høgskolesystemet som kunne bidra til å styrke kvaliteten i høyere utdanning og forskning. En opprykksordning ble antatt å virke motiverende for økt faglig innsats, samt bidra til å heve den samlede forskningskompetansen. Ved å fokusere på en personlig opprykksordning, ble det antatt at konkurransen ville falle bort. Muligheten for et bedre samarbeid mellom både personalet og fagmiljøene ville bidra til å styrke kvaliteten i forskningen og høyere utdanning. Ifølge NIFU viser erfaringer at muligheten for opprykk har vært sterkt motiverende for mange førsteamanuenser. Dette ser man i sammenheng med den økte publiseringsaktiviteten ved universitetene. Ikke minst ser opprykksordningen ut til å gi gode karrieremuligheter for yngre forskere. Det er skapt forventninger blant doktorgradsstudenter og postdoktorene om at opprykk vil være mulig ved fast ansettelse i en førsteamanuensisstilling. Det positive er at ordningen bidrar til å beholde dyktige forskere ved egen institusjon. 

I et mobilitetsperspektiv påpeker NIFU at ordningen kan ha hatt noen negative konsekvenser. Mobiliteten mellom utdanningsinstitusjonene ser ut til å være redusert etter at opprykksordningen trådte i kraft. Motivasjonen til å søke seg til et annet lærested er redusert ved at muligheten for opprykk til professor likevel kan oppnås ved egen institusjon. Når vi ser at andelen utlyste professorstillinger har vært synkende i perioden, er dette en tendens som også bidrar til at mobiliteten er synkende. For å kompensere for denne utviklingen, kan det være hensiktsmessig å rette søkelyset mot mobiliteten i forbindelse med tilsetting i førsteamanuensisstillinger.

NIFU har også vurdert ordningen i et nasjonalt kjønnsperspektiv, og peker på at det er forholdsvis få kvinner som har søkt opprykk etter denne ordningen. Andelen søknader fra kvinner synes lav de første årene etter at ordningen trådte i kraft, men har deretter vært jevnt økende.
 Da ordningen ble etablert, ble den ansett som et viktig likestillingstiltak for å øke kvinneandelen blant professorene. Gjennom perioden 1993-2001 har universiteter og høgskoler samlet fått en høyere andel kvinnelige professorer. Til tross for dette påpeker NIFU at det ikke er noen klare indikasjoner på at ordningen nasjonalt sett har vært et viktig likestillingstiltak for å fremme kvinners muligheter spesielt. At kvinneandelen var lav først i perioden, kan forklares med ulike tiltak som ble iverksatt like før opprykksordningen kom. Fra 1990 til 1993 vedtok Stortinget at ca. 200 førsteamanuensisstillinger skulle omgjøres til professorstillinger. Bakgrunnen for ordningen var bl.a. et sterkt ønske om å øke antall kvinnelige professorer. I praksis kan dette bety at andelen kvinnelige professorer økte i forkant av opprykksordningen. 

Da opprykksordningen ble vurdert innført, innvendte flere at det var en fare for en nivåsenkning når det gjelder kravet til professorkompetanse. Tilsetting etter konkurranse med andre søkere ble ansett som et bedre system for å ivareta de faglige kravene, mer enn gjennom den personlige opprykksordningen. Spesielt har en rekke universitetsdekaner gitt uttrykk for at kvalitetskravene var strengere ved vurdering av søkere til en stilling, enn ved vurdering av opprykk i den nasjonale ordningen. NIFU har vurdert opprykksordningen i et kvalitetsperspektiv. Erfaringene viser at ordningen synes å sikre det faglige nivået, på lik linje med de som får professorkompetanse gjennom søknad på ordinært professorat. 

Ved gjennomføringen av den nasjonale opprykksordningen ble det fra fagmiljøene og mindretallet i Hernes-utvalget argumentert for at ordningen ville svekke den institusjonelle styringen av faglige prioriteringer. Begrunnelsen for et slikt syn var at den faglige profilen ville bli styrt ut fra individuelle preferanser mer enn ut fra institusjonens behov. I tillegg til reduserte muligheter for faglige prioriteringer på instituttnivå, ble manglende faglig ledelse ved instituttene nevnt som et annet problem. Det ble pekt på at ordningen ville gi en flatere struktur som utydeliggjorde 
det faglige ledelsesansvaret. NIFU har vurdert ordningen ut fra et styringsperspektiv, men har ikke funnet materiale som kan belyse om ordningen i seg selv har bidratt til å svekke styringen av instituttenes fagkompetanse. Evalueringen viser heller ikke om ordningen har ført til manglende faglig ledelse. Om den nasjonale opprykksordningen har blitt et reelt styringsproblem ved institusjonene, sier evalueringsrapporten lite om. 

4. Universitetsdirektørens vurderinger

Som det fremgår av sammenfatningen ovenfor, er den nasjonale opprykksordningen evaluert ut fra flere perspektiv: mobilitets-, kvalitets-, styrings- og kjønnsperspektiv. Utover at opprykksordningen synes å ha ført til noe lavere mobilitet mellom utdanningsinstitusjonene, er det mest iøynefallende at Universitetet i Tromsø skiller seg ut med en lavere andel søknader fra menn og en betydelig lavere søknadsmengde fra kvinner. Av 49 innvilgede søknader fra Universitetet i Tromsø, ble 2 kvinnelige søkere funnet professorkompetent.

Tallene ovenfor, som er hentet fra NIFU-rapporten må sees opp mot Universitetet i Tromsøs egne tall som gir et mer nyansert bilde.

Tabell 3.3. Opprykk til professor etter kompetanse ved UiTø – personlig opprykk

	
	Alle søknader
	Søknader fra menn
	Søknader fra kvinner

	
	Totalt
	Herav
	Prosent
	Totalt
	Herav
	Prosent
	Totalt
	Herav
	Prosent

	
	
	innvilget
	innvilget
	 
	innvilget
	innvilget
	 
	innvilget
	innvilget

	1993
	8
	7
	88
	7
	6
	86
	1
	1
	100

	1994
	13
	12
	92
	11
	10
	91
	2
	2
	100

	1995
	6
	3
	50
	5
	2
	40
	1
	1
	100

	1996
	3
	2
	67
	3
	2
	67
	 
	 
	 

	1997
	14
	6
	43
	9
	6
	67
	5
	0
	0

	1998
	12
	7
	58
	11
	6
	55
	1
	1
	100

	1999
	8
	8
	100
	7
	7
	100
	1
	1
	100

	2000
	13
	6
	46
	12
	6
	50
	1
	0
	0

	2001
	27
	15
	56
	21
	14
	67
	6
	1
	17

	2002
	16
	9
	56
	11
	5
	45
	5
	4
	80

	Totalt 
	120
	75
	63
	97
	64
	66
	23
	11
	48


Universitetet i Tromsø har i perioden 1993-2001 hatt totalt 104 søknader til vurdering etter opprykksordningen. Av disse er 78 søknader vurdert av nasjonalt nedsatte komiteer, mens de øvrige søknadene er vurdert internt ved egen institusjon. Ser vi på fordelingen mellom kjønn, er 18 søknader fra kvinner og 86 fra menn. Herav er 7 kvinner og 59 menn funnet kompetent til professortittel. Den prosentvise andelen er på henholdsvis 39% for kvinner og 68% for menn. Inkluderer vi søknadene for 2002, ser vi at det totalt er vurdert 120 søknader. 23 av søknadene er fra kvinnelige førsteamanuenser, hvorav halvparten (48%) hittil er blitt vurdert professorkompetent. Én søknad er hittil avslått og seks søknader er fremdeles under vurdering. 

Bakgrunnen for at de interne tallene ikke stemmer overens med NIFU´s evalueringsrapport kan forklares med at rapporten viser til søknader vurdert i nasjonale komiteer, mens interne tall viser til personlig opprykk generelt. Forklaringen kan være at søkere har blitt funnet professorkompetent etter en tidligere vurdering, for eksempel gjennom ordinær søknad ved annen institusjon. 
Dette betyr at førsteamanuenser som er erklært professorkompetent ved en annen norsk institusjon, kan søke egen institusjon om opprykk til professor. Dersom det foreligger en enstemmig erklæring om utvilsom kompetanse, kan opprykk skje uten ny bedømming.
 I de tilfeller kompetansen er gitt under tvil eller under dissens blant de sakkyndige, skal det foretas en ny bedømming av en nasjonalt nedsatt komité innenfor nærmere angitt fagområde.
 

Selv om bildet blir mer nyansert når man tar utgangspunkt i universitetets egne tall for professoropprykk, har universitetet en stor utfordring når det gjelder å øke andelen kvinnelige professorer. Universitetet i Tromsø har i dag 207 ordinære professorat, hvorav 23 (11%) er kvinnelige professorer. Professor II-stillingene fordeler seg mellom 77 menn og 9 kvinner  (12%). I Sak S 13-03 vedtok universitetsstyret en rekke likestillingstiltak som på sikt skal bidra til å øke andelen kvinnelige professorer.
 Dette følges nå opp, og universitetsdirektøren har satt i gang arbeidet med å revidere handlingsplanen for likestilling.

EFTA-domstolen har som kjent erklært at ordningen med å lyse ut professorat forbeholdt kvinner er i strid med EØS-reglene. Universitets- og høgskolelovens § 30A nr. 3 gir imidlertid anledning til direkte tilsetting uten forutgående kunngjøring, når særlige forhold taler for det (kallelse). Universitetsdirektøren mener det er viktig å anvende denne bestemmelsen aktivt for å øke andelen kvinnelige professorer. 

Innstilling til vedtak:

Styret tar saken til orientering.

Tromsø, 29.10.2003

	Arne Benjaminsen
	

	universitetsdirektør
	

	
	Håvard Bekkelund

	
	personal- og økonomidirektør


Vedlegg:

Rapport 4/2003 - Opprykk til professor – kompetanse eller konkurranse?

� NOU 1988:28


� NIFU-rapport 4/2003


� Fra visjon til virke. Om høgre utdanning  (1990-1991)


�Gjør din plikt – krev din rett. Kvalitetsreform av høyere utdanning (2000-2001)


� Jfr. St.meld. 27 (2000-2001) – Gjør din plikt – krev din rett.


� Jfr. Tabell 3.1. Antall søknader om opprykk til professor – etter kjønn og søknadsår


� Dette forholdet ble også omtalt av avisa ”Tromsø” 27. oktober 2003 i artikkelen – ”Sjokktall om UiTø likestilling”


� Jfr. Reglement for personlig opprykk til professor etter kompetanse ( § 11)


� Jfr. Reglement for personlig opprykk til professor etter kompetanse (§ 8)


� bla. fire ekstra forskningsterminer pr. år, nytt toårig mentorprosjekt for kvinner i vitenskapelig stilling, særskilte driftsmidler øremerket 4. post.doc/amanuens i eksperimentelle fag m.m.

